IZVEDBENA UREDBA KOMISIJE (EU) 2022/230

z dne 18. februarja 2022

o spremembi Izvedbene uredbe (EU) 2018/2019 glede rastlin za saditev Corylus avellana L. in Corylus colurna L. s poreklom iz Srbije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 42(4), tretji pododstavek, Uredbe,

ob upoštevanju naslednjega:

(1) Z Izvedbeno uredbo Komisije (EU) 2018/2019 (2) je bil na podlagi predhodne ocene tveganja določen seznam zelo tveganih rastlin, rastlinskih proizvodov in drugih predmetov.

(2) Izvedbena uredba Komisije (EU) 2018/2018 (3) določa posebna pravila v zvezi s postopkom, ki ga je treba upoštevati za izvedbo ocene tveganja iz člena 42(4) Uredbe (EU) 2016/2031 za zelo tvegane rastline, rastlinske proizvode in druge predmete.

(3) Po predhodni oceni tveganja je bilo v Prilogo k Izvedbeni uredbi (EU) 2018/2019 vključenih 34 rodov in ena vrsta rastlin za saditev s poreklom iz vseh tretjih držav kot zelo tveganih rastlin, med katerimi so tudi rastline iz rodu Corylus L.

(4) Srbija je 29. maja 2020 Komisiji predložila zahtevek za izvoz v Unijo eno- do triletnih rastlin za saditev z golimi koreninami Corylus avellana L. in Corylus avellana L., cepljenih na Corylus colurna L., ter dveletnih rastlin za saditev Corylus avellana L. z rastnim substratom, ki so v stanju mirovanja in brez listov. Navedenemu zahtevku je bila priložena zadevna tehnična dokumentacija.

(5) Evropska agencija za varnost hrane (v nadaljnjem besedilu: Agencija) je 25. marca 2021 sprejela znanstveno mnenje o oceni tveganja blaga za rastline za saditev Corylus avellana in Corylus colurna iz Srbije (4). Agencija je fitoplazmo Grapevine flavescence dorée opredelila kot škodljivi organizem, pomemben za navedene rastline za saditev. Ta škodljivi organizem je naveden v delu B, oddelek F, Priloge II k Izvedbeni uredbi Komisije (EU) 2019/2072 (5) kot karantenski škodljivi organizem za Unijo, za katerega je znano, da se pojavlja na ozemlju Unije.

(6) Na podlagi navedenega mnenja Komisija meni, da je fitosanitarno tveganje vnosa v Unijo rastlin za saditev Corylus avellana L. in Corylus colurna L. s poreklom iz Srbije v Unijo sprejemljivo, če so izpolnjene ustrezne posebne uvozne zahteve iz Priloge VII k Izvedbeni uredbi (EU) 2019/2072. Ta ugotovitev velja za vse rastline za saditev navedenih vrst, ne glede na njihovo starost ali ne glede na to, ali so z golimi koreninami, v stanju mirovanja ali brez listov.

(7) Zato se navedene rastline za saditev ne bi smele več šteti za zelo tvegane rastline. Prilogo k Izvedbeni uredbi (EU) 2018/2019 bi bilo zato treba ustrezno spremeniti.

(8) Za izpolnitev obveznosti Unije, ki izhajajo iz Sporazuma Svetovne trgovinske organizacije o uporabi sanitarnih in fitosanitarnih ukrepov (6), bi bilo treba uvoz navedenega blaga ponovno začeti v najkrajšem možnem času. Zato bi morala ta uredba začeti veljati tretji dan po objavi.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2018/2019 Priloga k Izvedbeni uredbi (EU) 2018/2019 se spremeni v skladu s Prilogo k tej uredbi.

Člen 2 Začetek veljavnosti Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. februarja 2022 Za Komisijo predsednica Ursula VON DER LEYEN

(1) UL L 317, 23.11.2016, str. 4.

(2) Izvedbena uredba Komisije (EU) 2018/2019 z dne 18. decembra 2018 o začasnem seznamu zelo tveganih rastlin, rastlinskih proizvodov ali drugih predmetov v smislu člena 42 Uredbe (EU) 2016/2031 in seznamu rastlin, za katere se pri vnosu v Unijo ne zahteva fitosanitarno spričevalo, v smislu člena 73 navedene uredbe (UL L 323, 19.12.2018, str. 10).

(3) Izvedbena uredba Komisije (EU) 2018/2018 z dne 18. decembra 2018 o določitvi posebnih pravil v zvezi s postopkom, ki ga je treba upoštevati za izvedbo ocene tveganja zelo tveganih rastlin, rastlinskih proizvodov in drugih predmetov v smislu člena 42(1) Uredbe (EU) 2016/2031 Evropskega parlamenta in Sveta (UL L 323, 19.12.2018, str. 7).

(4) Odbor PLH EFSA (Odbor EFSA za zdravje rastlin), 2021. Scientific Opinion on the commodity risk assessment of Corylus avellana and Corylus colurna plants from Serbia (Znanstveno mnenje o oceni tveganja blaga za rastline Corylus avellana in Corylus colurna iz Srbije). EFSA Journal 2021;19(5):6571, 55 str. https://doi.org/10.2903/j.efsa.2021.6571.

(5) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).

(6) Sporazum Svetovne trgovinske organizacije o uporabi sanitarnih in fitosanitarnih ukrepov (sporazum SPS), https://www.wto.org/english/tratop_e/sps_e/spsagr_e.htm.